**Intriguojančios Baltijos šalių kartingo lenktynininkų kovos**

**Lietuvos kartingo čempionato ketvirtame etape Šiaulių Bačiūnų kartodrome pajėgiausius Lietuvos lenktynininkus egzaminavo ir kaimynai: kartu vyko Baltijos taurės 2-ojo etapo lenktynės – teko kovoti ir su ambicingais svečiais iš Estijos bei Latvijos.**

Tarp pačių jauniausių čempionato „Micro“ vyko ypač atkakli kova – čia varžėsi net 15 lenktynininkų. Nugalėtoju tapo lietuvis Leonas Žarikovas („Dream2Drive“), jo komandos draugas Aras Paskalis Bagatyrius finiše atsiliko vos 0,142 sek., trečią vietą mūsų šalies atstovų įskaitoje užėmė Lukas Stasionis.

Tarp „Mini“ klasės lenktynininkų greičiausiai su Šiaulių kartodromo trasa „susidraugavo“ estai – būtent jie iškovojo tris pirmas absoliučios įskaitos vietas. Aukščiausią iš lietuvių - ketvirtą vietą užėmė Gustas Radavičius („Baltic Karting Academy Pro“).

Bendrame OK ir „OK Junior“ klasių važiavime savo meistriškumą įrodė „Contribee.com-Pilėnai racing“ atstovai. Kur kas dažniau užsienyje nei Lietuvoje startuojantys Vanesa ir Markas Šilkūnai nuo pat lenktynių starto nutolo nuo varžovų. Šį kartą pergalę šventė Vanesa, o Markas liko antras.

„OK Junior“ įskaitoje jų komandos draugas Aloyzas Čekavičius irgi nugalėjo akivaizdžia persvara. Antra vieta atiteko Ginui Rimkui.

Dramatiškai susiklostė galingiausios KZ2 klasės finalas. Jame pergalę šventė Simas Baciuška („SJ Motorsport“), sugebėjęs pranokti atrankos važiavimuose geriausius rezultatus demonstravusį estą Siimą Leedmą, trečioji bendros įskaitos vieta atiteko latviui Tomui Birstiniui.

„KZ Masters“ įskaitoje lietuviai buvo patys greičiausi, o pergalę lėmė vos 0,122 sek. skirtumas. Būtent tokią persvarą ties finišo linija įgijo Mykolas Mazinas („Contribee.com-Pilėnai racing“), aplenkęs Vytautą Adomaitį. Trečias liko jo komandos draugas Robertas Saveikis.

Šimtosios ir tūkstantosios sekundės dalys buvo svarbios ir „Baltic Karting Academy“ taurės finaluose. „Kadet“ klasėje Leonardas Žukas tik 0,174 sek. aplenkė Luką Kupčiką, trečias finišavo Vincentas Piktys.

„Briggs Mini“ finale greičiausias buvo Bernardas Anusauskas, pranokęs Kasparą Ramanauską ir Kajų Šukaitį.

„Briggs Junior“ finale pirmi 4 dalyviai „tilpo“ į 1 sekundę: nugalėtoju tapęs Aronas Rimkus aplenkė Dovydą Kvaselį 0,093 sek., o trečią vietą užėmė Lukas Virbickas, atsilikęs nuo nugalėtojo 0,347 sek.

„Brings Master“ finalą laimėjo Eimantas Valauskas.

Lietuvos kartingo čempionate liko paskutinis etapas: rugpjūčio 23 dieną paaiškės visų klasių šalies čempionai.